তৃতীয় দফার ভোট অবাধ ও সুষ্ঠু করার লক্ষ্যে অপসারণ করতে হবে মুখ্য নির্বাচনী আধিকারিককে। রাজ্যের দায়িত্ব থেকে সরিয়ে দিতে হবে উপ নির্বাচন কমিশনার সন্দীপ সাক্সেনাকেও। নির্বাচন কমিশনের ফুল বেঞ্চের কাছে নালিশ জানিয়ে এই দাবিই তুলল নাগরিক সমাজের একাংশ। প্রতিনিধি দলের নেতৃত্বে ছিলেন  শঙ্খ ঘোষ।
 কলকাতা : তৃতীয় দফার ভোট অবাধ ও সুষ্ঠু করার লক্ষ্যে অপসারণ করতে হবে মুখ্য নির্বাচনী আধিকারিককে। রাজ্যের দায়িত্ব থেকে সরিয়ে দিতে হবে উপ নির্বাচন কমিশনার সন্দীপ সাক্সেনাকেও। নির্বাচন কমিশনের ফুল বেঞ্চের কাছে নালিশ জানিয়ে এই দাবিই তুলল নাগরিক সমাজের একাংশ। প্রতিনিধি দলের নেতৃত্বে ছিলেন  শঙ্খ ঘোষ। প্রথম দু’দফার ভোটে বিক্ষিপ্ত অশান্তি। কমিশনে ভূরি ভূরি অভিযোগ বিরোধীদের। এরপরই তৃতীয় দফার  আগে মুখ্য নির্বাচন কমিশনার জাইদির নেতৃত্বে আজ শহরে আসে নির্বাচন কমিশনের ফুল বেঞ্চ। অবাধ ও সুষ্ঠু নির্বাচনের দাবিতে শঙ্খ ঘোষের নেতৃত্বে কমিশনের দ্বারস্থ হয় নাগরিক সমাজের একাংশ। প্রতিনিধি দলে ছিলেন অশোক গাঙ্গুলি, কৌশিক সেন, বোলান গঙ্গোপাধ্যায়, মীরাতুন নাহার প্রমুখ। তাঁদের দাবি, অবাধ নির্বাচনের স্বার্থে মুখ্য নির্বাচনী আধিকারিক সুনীল গুপ্তাকে অপসারণ করতে হবে। রাজ্যের দায়িত্ব থেকে সরিয়ে দিতে হবে উপ নির্বাচন কমিশনার সন্দীপ সাক্সেনাকে। ২০১১-র আগে পরিবর্তনের দাবি তুলে পথে নামেন বিশিষ্টজনেরা। এবার অবাধ ও সুষ্ঠু ভোটের দাবিতে নির্বাচন কমিশনের দ্বারস্থ হল নাগরিক সমাজের একাংশ। কমিশনের বিরুদ্ধে বিরোধীদের অভিযোগ নতুন কিছু নয়। কিন্তু, যেভাবে কমিশনের ফুল বেঞ্চের সামনে শাসক দল ও খোদ CEO-র  বিরুদ্ধেই নালিশ জানিয়ে এল নাগরিক সমাজের একাংশ, তা সাম্প্রতিক অতীতে নজিরবিহীন।